Bastrnák, Tibor, poslanec NR SR (2019-04-05):
Ďakujem pekne, dobrý deň. Vážený pán podpredseda, vážené panie poslankyne, vážení páni poslanci, v prvom rade by som sa chcel poďakovať opozícii, že dneska už prišli na túto schôdzu a môžeme rokovať o tom, čo oni chceli. Fakt, ale aj tak ja im veľmi pekne ďakujem, lebo potom by sme zase museli tento bod odložiť na budúci týždeň. Takže aj ja si myslím, že to, aj to je veľmi veľký pokrok. Takže musím začať s tým, že pozorne som prečítal návrh opozície na odvolanie pána ministra a musím povedať, že už dlho som nevidel na jednom papieri tak veľa poloprávd. Viem, že je to asi strata času, pretože vy si svoje chyby nepriznáte, podľa mňa je dôležité, ale je to podľa mňa dôležité, aby to tu všetko odznelo. Tvrdíte, že všetky úseky na diaľniciach meškajú. Okrem toho, že to nie je pravda a napríklad úsek pri Žiline bol dokončený včas, vás chcem upozorniť, že by ste sa mali pozrieť na úseky, ktoré súčasný minister podpisoval a nielen na tie, ktoré zdedil. Z troch diaľničných stavieb, ktoré sa začali stavať za éry ministra Árpáda Érseka, nemešká ani jedna. Dokonca aj problémy, ktoré zdedil, vyriešil, ako jasne dokazuje napríklad obnovenie výstavby pri Ružomberku alebo dokončená EIA na D1 pri Prešove. Takže vy ho idete odvolávať za to, čo zdedil, a nie za to, čo urobil. Takisto vyslovene musím povedať, že klamete, ak tvrdíte, že na opravu a údržbu ciest išlo napríklad v minulom roku 50 mil. eur. Aj keby sme akceptovali vašu nesprávnu fixáciu iba na štátny rozpočet, tak do opravy a výstavby ciest I. triedy išlo v minulom roku dodatočných 30 mil. eur, ktoré minister v priebehu roka vyrokoval. Takže zase to nie je pravda, nie je to 50, ale 80. Navyše by ste mali vedieť, že minister rokuje s ministerstvom financií o programovej obnove ciest I. triedy za 200 mil. eur nad rámec bežného rozpočtu. A to nie iba pre seba, aby zbieral politické body, ale myslí aj na ďalšie štyri roky po voľbách. Úplné klamstvo je aj vaše tvrdenie, že minister mohol využiť iné možnosti, ako identifikovať zahraničných vodičov, ktorí jazdia po diaľniciach bez zaplateného poplatku. Súčasný minister pohol celou Európskou úniou, aby sa prijalo jediné možné riešenie a na základe iniciatívy, jeho iniciatívy sa menili pravidlá v celej Európe. Vy asi netušíte, ako tento proces prebieha, ale podarilo sa mu to relatívne rýchlo, ak si uvedomíte, čo všetko bolo treba spraviť. Samozrejme, mohol by som sa opýtať, že čo pre to urobili vaši europoslanci, ktorí sedia v Bruseli, ale je to asi zbytočné. Okrem toho v spolupráci s políciou, ministerstvom vnútra zintenzívnil i kontroly priamo na mieste, ktoré teraz prirodzene chytajú hlavne cudzincov. Neexistuje žiadny iný legálny spôsob, ako získavať dáta o vodičoch z iných krajín za nezaplatenú diaľničnú nálepku. To, čo robia Maďari ako asi jediní, je podľa viacerých odborníkov na hrane zákona a iné krajiny to nerobia vôbec. Klamanie pokračuje aj v stati o tom, že rezort dopravy neakceptoval odporúčanie IFB, ako ušetriť na železniciach. Napríklad pri nákupe trakčnej energie sa ušetrili státisíce eur, ktoré ostali v sektore. A len tak pre zaujímavosť by ste mali vedieť, že z troch rezortov, ktoré boli v pilotnom programe projektu hodnota za peniaze, mal po prvom riadnom hodnotení najviac splnených úloh práve rezort ministra Érseka. Čo sa týka liberalizácie vlakových služieb, tak minister Érsek zrušil súťaž na rýchliky, kde by štát, štátu ostal v rukách čierny Peter. Kým by súkromník zarábal na rýchlikoch, štát by mu zvážal ľudí z regionálnych tratí, ktoré sú oveľa viac stratové. Ale ministerstvo pod vedením súčasného ministra pokračuje v liberalizácii oveľa rozumnejšie. Už sú vypísané tri súťaže na trate naprieč celým Slovenskom. Aj u nás tak budeme mať prvýkrát dopravcu, ktorý zíde z ozajstnej súťaže a štát na to nebude doplácať. Ale, naopak, z toho niečo získa. Veľmi som bol zvedavý, ako pristúpite k oblasti mimoriadnych udalostí na železniciach, ako som si čítal, prečítal, tak to bol zase iba populizmus. Žiadny minister nezabráni mimoriadnym udalostiam na železnici, hlavne ak sa železniciam v minulosti nevenovalo dosť pozornosti. V tom máte pravdu. Rád by som upozornil, že vlaky horia aj v Nemecku. Dôležité je, či minister reagoval, a to tento minister urobil. Tým najzásadnejším opatrením boli zmeny v oblasti starostlivosti o ľudí v prípade mimoriadnych udalostí, ktoré minister nakázal hneď, akonáhle sa ukázali zlyhania v tejto oblasti. To znamená, že nie on je za to zodpovedný, on konal aj v tejto oblasti. Ako som sa dočítal, tak najväčšie, nehovorím, že klamstvo, ale nepravda je, že ste sa nechali; to, čo ste nechali na záver. Minister dopravy nikdy nebral situáciu na úseku D1 Lietavská Lúčka – Dubná Skala na ľahkú váhu a pravidelne chodil stavbu kontrolovať. O stave, ktorý tam bol, informoval verejnosť a pravidelne tlačil na zhotoviteľa, aby prijal nápravné opatrenie. Takisto je úplné klamstvo, že NDS nedáva zhotoviteľom pokuty. Práve naopak, NDS pokutovala každé porušenie zmluvy a zhotoviteľ bude musieť zaplatiť pokuty v miliónoch eur. Ani to nie je úplne v poriadku, čo tvrdíte, že štát dohodol odstúpenie od zmluvy. Fakt, že neviete alebo; neviete o tom, že s týmto návrhom prišiel zhotoviteľ po tom, ako si aj on uvedomil, že stavbu nevie dokončiť, je škandál. Zhotoviteľ zaplatí zmluvné pokuty, tak ako tu už zaznelo, za zmeškané termíny do momentu, kedy bola zmluva rozviazaná. Štát si v rámci zmluvy od zhotoviteľa odkúpi iba to vybavenie, ktoré bude potrebovať, a predovšetkým zhotoviteľ vyplatí všetkých svojich subdodávateľov, teda tu nevznikne žiadny ďalší Váhostav, ale aj už o tom bola reč. A to, čo vy označujete za najhoršie, a teda že prípadné spory posúdi nestranná komisia, neznamená to, že štát niečo bude musieť platiť, pretože štát si vždy plnil všetky svoje náležitosti. Ale vďaka tomuto kroku sa môže už o pár týždňov začať súťažiť firma, ktorá úsek dostavia. Inak by nám hrozilo predbežné opatrenie a zastavenie výstavby na roky, a pritom to tempo, ktoré, s ktorým zhotoviteľ posledné týždne pracoval, tak pravdepodobne by dokončil tú stavbu po roku 2030. Vaše argumenty sú absolútne neodborné alebo nepresvedčivé, dokazujú iba to, že buď nerozumiete problematike, alebo úmyselne klamete či zavádzate. Jasným dôkazom je celý tento návrh na odvolanie, za ktorý by sa nehanbili ani konšpiračné médiá a za ktorý by ste sa mali ospravedlniť vy pánovi ministrovi, a nie ho odvolávať. Ďakujem pekne za pozornosť.